**KREIRANJE UPITA**

Kada otvorite neku tabelu baze podataka, u većini slučajeva će te videti samo cifre (osim u osnovnim tabelama gde se čuvaju podaci o robi, zaposlenima i slično). Ovo je zbog optimizacije. Kada jednom unesete neki proizvod u tabelu roba, u drugim tabelama koristite samo šifru.

Pošto baza Magacinsko poslovanje ima sva rešenja i nije pogodna za dalji rad sa upitima, novu bazu, u kojoj su samo tabele možete preuzeti ovde Querymag.( ***http://poslovnainformatika.rs/wp-content/uploads/2015/09/Querymag.rar***)

Bazu Magacinsko poslovanje će te nadalje koristiti samo za upoređivanje i proveru zadataka koje radite samostalno, kao i za probu drugih opcija koje učite u nastavku kursa (knjiženje faktura kod formi, provera ulaznih i izlaznih naloga, izrada izveštaja,…)

**Zadatak**. Otvorite tabelu Lager (baza Querymag) i proverite prethodnu tvrdnju. U ovu tabelu se, prilikom ažuriranja baze – nabavka i prodaja, unose količine i šifre proizvoda. Ovo je inače tabela koja nam je potrebna za proveru trenutnog lagera robe.

Da bi videli o kom proizvodu se radi, potrebno je da za neku šifru, iz tabele Roba, a preko relacija „pročitate“ naziv i opis proizvoda. Upravo za ovu namenu nam je potreban upit (Query). Pomoću upita možete da „izvučete“ tražene podatke iz jedne ili više tabela. Upite možete kreirati i na osnovu drugih upita. Možete čak i da menjate podatke u tabelama ili pak da pravite nove tabele sa samo potrebnim podacima. Upiti se takođe mogu koristiti i kao osnova za izadu izveštaja ili formi.

**Vrste upita**

***Select Query***. Ovo je najčešće korišćen tip upita. Omogućava traženje određenih podataka, njihovo grupisanje i eventualno sumiranje. Kada pokrenete upit dobijate dinamički set podataka. To znači da su samo određeni podaci izvučeni iz tabela i prikazani u novoj tabeli. Kada zatvorite upit, podaci su i dalje u tabelama.

***Parameter Query.*** Ovaj tip upita, pri pokretanju, traži od vas da unesete parametar tj. kriterijum za filtriranje podataka koji će se prikazati. Dosta se primenjuju upravo zbog njihove fleksibilnosti. Npr. ako želite da vidite prodaju za zadati datum, onda datum stavljamo kao parametar i upit će iz tabela za prodaju izvući samo stavke koje zadovoljavaju taj kriterijum.

***Crosstab Query***. Prikazuje podatke unakrsno, sa levim i gornjim zaglavljem. Dobri su za razna analiziranja (mesečna, kvartalna, …) jer omogućavaju da se podaci prebrojavaju, računaju prosečne vrednosti i slično.

***Action Query***. Sam naziv kaže da ovi upiti izvode neke akcije. To znači da mogu da menjaju podatke u tabelama (Delete, Update, Insert).

***Union Query.*** Upiti koji od dva skupa podataka, iste strukture, prave uniju.